L'Ajuntament de Gandia, la Fundació 'la Caixa', i l'Autoritat Portuària presenten 'Symphony: un viatge inèdit al cor de la música sota la batuta de Gustavo Dudamel'
26 juny 2024

## L'Ajuntament de Gandia, la Fundació 'la Caixa', i l'Autoritat Portuària presenten 'Symphony: un viatge inèdit al cor de la música sota la batuta de Gustavo Dudamel'26 juny 2024Última actualització: 26 juny 2024

![](../gestion/img/fb6840e62a11f92ee98dd639bdcbf5b9ca3d18b3ee2b94fefbd37f6f8d9fd652.jpg)  
  

L'**alcalde de Gandia, José Manuel Prieto**; la **responsable territorial de la Fundació "la Caixa" a la Comunitat Valenciana, Soraya Casado**; el **director del Centre de Banca Privada de CaixaBank, Miguel Ángel Vila**; i l'**assessor del projecte, Marcel Gorgori**, han presentat avui **Symphony**, un viatge virtual al cor de la música clàssica.  
  
En primer lloc, Prieto ha agraït a la Fundació La Caixa la seua aposta per la ciutat, convertint les mostres que organitzen en una cita obligatòria dins del calendari anual i la programació d'estiu. _"La vostra aposta permet portar la cultura a peu del carrer i que els gandians, els turistes i els visitants puguen acostar-se aquest any a un recorregut inigualable per la música clàssica"_. _"Estem davant d'una oportunitat única per veure i escoltar la música clàssica, ja per si inigualable, en un entorn tan privilegiat com el del nostre passeig i el nostre port"_.  
  
L'alcalde ha destacat la qualitat de l'exposició, el format didàctic i interactiu i l'experiència immersiva de la mostra que ajuden a enriquir encara més l'àmplia i variada proposta cultural que la ciutat ofereix aquests dies d'estiu gràcies a la programació posada en marxa des del departament de Turisme que es diu 'Gandia al mar'.  
  
Sobre la col·laboració amb La Caixa, Prieto ha afirmat que _"mantenim una col·laboració cada vegada més forta i nosaltres continuarem facilitant les mostres que organitzen perquè formen part d'una aliança estratègica que el pròxim any farà trenta anys"_.  
  
Finalment, Prieto ha destacat que Gandia _"és una ciutat de músics"_ i, com a conclusió, ha declarat que _"a Gandia fem l'estiu com a cap lloc i construïm l'estiu com a cap altre destí. Tenim la millor platja del món i l'acompanyem amb una gran oferta complementària amb cites obligades com aquesta mostra de CaixaBank"_.

  
  
**La mostra**

  
La pel·lícula Symphony, impulsada per la Fundació "la Caixa", amb la col·laboració del director Gustavo Dudamel, ha estat recentment reconeguda amb el premi Project of Influence 2023, impulsat per The Best in Heritage amb el suport del Consell Internacional de Museus (ICOM en les seves sigles en anglès) i l'organització Europa Nostra. Aquest guardó se suma al ja rebut el setembre de 2022 quan el projecte es va alçar amb un dels European Heritage Awards, impulsats per l'organització Europa Nostra i la Unió Europea, en la categoria d'Educació, Formació i Habilitats. També ha estat premiat als Thea Awards, certamen de referència en la indústria de l'entreteniment temàtic, amb el Thea Award foir Utstanding Achievement – Immersive Experience i amb el 40 Vancouver International Film Festival (VIFF Immersed 2021) amb el Best Cinematic Live Action Award. A més, el projecte va rebre una menció especial al Guanajuato International Film Festival, de Mèxic, i va quedar finalista al 74 Festival Internacional de Cinema de Cannes, a l'àmbit Cannes XR- Marché du film, dirigit a films de realitat virtual.  
  
Com a novetat, l'espectador pot situar-se enmig d'una orquestra simfònica en aquesta experiència immersiva puntera a partir de tecnologia de realitat virtual, que després de la seva estrena inicial al Museu de la Ciència CosmoCaixa (Barcelona), segueix el seu periple itinerant en el marc d'una gira que recorrerà un centenar de ciutats d'Espanya i Portugal durant deu anys.  
  
El punt de partida del projecte Symphony, en el qual s'ha treballat durant més de quatre anys, era parlar del poder emocional de la música des d'una vessant divulgativa. La Fundació "la Caixa" va apostar des del primer moment per la realitat virtual com la millor forma d'explicar aquesta història. La tecnologia més puntera ha facilitat el que d'una altra manera no hauria estat possible: seure al costat dels violins en una gran orquestra simfònica mentre interpreten Beethoven. La voluntat és poder seduir tot tipus de públic, també els que ja són coneixedors de la música clàssica.  
  
Symphony és una experiència immersiva en dos temps: comença amb una pel·lícula panoràmica que introdueix els espectadors en aquest viatge guiant-los només a partir de sons. Posteriorment, comença l'experiència de realitat virtual.  
  
Quan l'espectador es col·loqui les ulleres veurà com, de sobte, el seu entorn ha canviat. Ara es troba en el Gran Teatre del Liceu, assegut en una cadira i el mestre Gustavo Dudamel, ànima de la Fundació Gustavo Dudamel, li dóna la benvinguda. A continuació, es veurà envoltat dels músics d'una orquestra simfònica, tots guardant silenci, esperant la indicació del director, que donarà enèrgicament l'entrada de la 5ª Simfonia de Ludwig Van Beethoven. Les famosíssimes quatre notes que donen inici a aquesta simfonia marquen l'inici de l'experiència.  
  
L'espectador veurà als músics distribuïts per l'escenari de la seva forma habitual, per famílies de cordes, vent, metall, percussió, i els sentirà a la vora d'una forma real, així com també viurà de ple l'energia i la mirada del director, situat just davant seu. Aquest experiment musical l'hi permetrà girar el cap de banda a banda i amunt i avall per adquirir noves vistes i perspectives d'una orquestra simfònica i els seus instrumentistes.  
  
Aquest projecte itinerant ideat i impulsat per la Fundació "la Caixa" ofereix l'oportunitat d'entendre, a través de la imatge i de la música, com des de la simplicitat d'un tros de fusta o de la rudesa d'un tros de metall es construeix un univers tan sofisticat i bell com el d'una orquestra simfònica. D'aquesta forma, Symphony deconstrueix l'orquestra per mostrar la seva simplicitat, fet que contrasta amb l'arc infinit de recursos que ofereix als compositors per expressar idees i emocions. La vivència ofereix a l'usuari una escolta emocionalment activa: gràcies als canvis de posició de la càmera 360º dintre de l'orquestra, l'espectador escoltarà i sentirà la música d'una forma nova i sorprenent i experimentarà les diferents famílies d'instruments .